b'\n_START_ARTICLE_\nNukleofilna adicija\n_START_SECTION_\nAdicija na ve\xc4\x8dkratno vez ogljik-hetero atom\n_START_PARAGRAPH_\nAdicijske reakcije nukleofila na dvojno ali trojno vez ogljik-heteroatom, na primer C=O ali C\xe2\x89\xa1N, se med seboj zelo razlikujejo. Omenjene vezi so polarne, ker imajo udele\xc5\xbeenci razli\xc4\x8dno elektronegativnost (C=2,55, N=3,04, O=3,44). Ogljikov atom je v teh vezeh bolj pozitiven, zato bo postal primarna tar\xc4\x8da nukleofila. Reakcijski mehanizem je prikazan na naslednji sliki:_NEWLINE_Tovrstna reakcija se imenuje 1,2 nukleofilna adicija. \xc4\x8ce sta obe alkilni substituenti (R) razli\xc4\x8dni in \xc4\x8de v reakciji ni nobenega kontrolnega procesa, na primer helatacije z Lewisovo kislino, stereokemija ni pomembna, reakcijski produkt pa je racemna zmes obeh kiralnih izomerov. Tak\xc5\xa1ne adicije so zelo \xc5\xa1tevilne. \xc4\x8ce adicijski reakciji takoj sledi eliminacijska reakcija, reakcija postane nukleofilna acilna substitucija oziroma adicijsko-eliminacijska reakcija.\n_START_SECTION_\nAdicija na dvojno vez C=C\n_START_PARAGRAPH_\nGonilna sila adicije na alkene je tvorba nukleofila X\xe2\x81\xbb, ki tvori kovalentno vez z elektronsko revnim nenasi\xc4\x8denim sistemom \xe2\x80\x93C=C- (prvi korak). Negativni naboj X se prenese na vez ogljik-ogljik:_NEWLINE_V drugem koraku se negativno nabiti karboanion ve\xc5\xbee z elektronsko revnim Y\xe2\x81\xba, tako da nastane druga kovalentna vez._NEWLINE_Obi\xc4\x8dajni alkeni niso dovzetni za nukleofilni napad, ker je vez nepolarna. Izjema je stiren, ki reagira v toluenu z natrijem, tako da preko vmesnega karboaniona nastane 1,3-difenilpropan:   _NEWLINE_Drugo izjemo so odkrili v Varrentrappovi reakciji. Nenavadno reaktivnost dvojne vezi imajo tudi fulereni, tako da so adicije, kot je na primer Bingelova reakcija, kar pogoste. _NEWLINE_\xc4\x8ce je X karbonilna skupina, na primer C=O ali RCOO, ali cianidna skupina CN, je reakcija konjugirana adicijska reakcija. Substituenta X s svojim induktivnim efektom pomaga stabilizirati negativni naboj na ogljikovem atomu. _NEWLINE_Adicije, v katerih je Y aktivna vodikova spojina, se imenujejo Michaelove reakcije. _NEWLINE_Perfluorirani alkeni (alkeni, ki imajo vse razpolo\xc5\xbeljive vodikove atome substituirane s fluorom) so mo\xc4\x8dno nagnjeni k nukleofilni adiciji in s fluridnim ionom iz  cezijevega fluorida (CsF) ali srebrovega(I) fluorida (AgF) tvorijo perfluoroalkilni anion.'